Keywords

Summary



Keywords

1. Spoločná obchodná politika – Obrana proti dumpingovým praktikám – Obchádzanie – Rozšírenie uplatňovania antidumpingových opatrení – Povinnosť registrácie dotknutých dovozov – Podmienky registrácie – Nestanovenie podmienok v antidumpingovom nariadení ani v nariadení, ktorým sa začína prešetrovanie týkajúce sa obchádzania – Určenie podmienok členskými štátmi – Podmienky – Identifikácia dotknutých dovozov, ktorá umožňuje riadne uloženie rozšíreného antidumpingového cla so spätnou účinnosťou

(Nariadenie Rady č. 1225/2009, článok 13 ods. 1 a 3 a článok 14 ods. 5, a nariadenie Rady č. 723/2011, článok 1; nariadenie Komisie č. 966/2010, článok 2)

2. Spoločná obchodná politika – Obrana proti dumpingovým praktikám – Obchádzanie – Rozšírenie uplatňovania antidumpingových opatrení – Výška rozšíreného antidumpingového cla

(Nariadenie Rady č. 91/2009, článok 1 ods. 2, a nariadenie Rady č. 723/2011)

Summary

1. Jediným cieľom nariadenia, ktorým sa rozširuje konečné antidumpingové clo, je zabezpečiť jeho účinnosť a zabrániť tomu, aby sa obchádzalo. Opatrenie, ktorým sa rozširuje konečné antidumpingové clo, má preto iba podpornú povahu vo vzťahu k prvotnému aktu ukladajúcemu toto clo, ktorou sa chráni účinné uplatňovanie konečných opatrení. Z toho vyplýva, že povinnosť registrácie dotknutých dovozov v osobitnom rámci obchádzania je rovnako zameraná na účinnosť rozšírených konečných opatrení, keďže umožňuje spätné uloženie cla s cieľom vyhnúť sa tomu, aby sa konečným opatreniam, ktoré treba uplatniť, odobral ich potrebný účinok. Keďže Komisia v tejto súvislosti uložila príslušným vnútroštátnym orgánom povinnosť prijať primerané opatrenia na registráciu dotknutých dovozov s cieľom zabezpečiť spätné uloženie rozšíreného antidumpingového cla, uvedené orgány musia túto povinnosť splniť.

Keďže však nariadenie č. 1225/2009 o ochrane pred dumpingovými dovozmi z krajín, ktoré nie sú členmi Európskeho spoločenstva, ako ani nariadenie č. 966/2010, ktorým sa začína prešetrovanie týkajúce sa možného obchádzania antidumpingových opatrení uložených nariadením č. 91/2009, nestanovujú podmienky, za ktorých členské štáty majú vykonať túto registráciu, členským štátom prináleží určiť podmienky registrácie takým spôsobom, aby bolo riadne zabezpečené spätné uloženie rozšíreného antidumpingového cla a tým dosiahnutý cieľ tohto nariadenia.

Článok 14 ods. 5 nariadenia č. 1225/2009, na ktorý odkazuje článok 2 nariadenia č. 966/2010, sa má vykladať v tom zmysle, že podmienky registrácie, ktoré nevyvolávajú nijaké pochybnosti, pokiaľ ide o identifikáciu všetkých zdaniteľných dovozov dotknutých tovarov, a umožňujú efektívne získať všetky dostupné informácie na účely riadneho uloženia rozšíreného antidumpingového cla so spätnou účinnosťou, sú v súlade s týmto ustanovením, a teda postačujú na uloženie antidumpingového cla so spätnou účinnosťou na základe článku 1 vykonávacieho nariadenia č. 723/2011, ktorým sa rozširuje konečné antidumpingové clo uložené nariadením (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike, na dovoz určitých spojovacích materiálov zo železa alebo ocele zasielaných z Malajzie bez ohľadu na to, či sú deklarované ako výrobky s pôvodom v Malajzii, alebo nie, ak sa v nadväznosti na prešetrovanie konštatovala existencia obchádzania konečného antidumpingového cla uloženého nariadením č. 91/2009, ktorým sa ukladá konečné antidumpingové clo na dovoz určitých spojovacích materiálov zo železa alebo ocele s pôvodom v Čínskej ľudovej republike.

(pozri body 28, 29, 32, 33, 38 a výrok)

2. Podľa článku 1 ods. 2 nariadenia č. 91/2009, ktorým sa ukladá konečné antidumpingové clo na dovoz určitých spojovacích materiálov zo železa alebo ocele s pôvodom v Čínskej ľudovej, je výška rozšíreného antidumpingového cla uloženého so spätnou účinnosťou na dovozy pred nadobudnutím platnosti vykonávacieho nariadenia č. 723/2011, ktorým sa rozširuje konečné antidumpingové clo uložené nariadením (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike, na dovoz určitých spojovacích materiálov zo železa alebo ocele zasielaných z Malajzie bez ohľadu na to, či sú deklarované ako výrobky s pôvodom v tejto krajine, stanovená na 85 % pre „všetky ostatné spoločnosti“.

(pozri bod 38 a výrok)